
Égésgátló bevonatok fejlesztése szénszállal erősített vitrimer kompozitokhoz

A polimer kompozitok fontos alternatívát jelentenek a súlycsökkentésre irányuló fejlesztésekben, mivel kis sűrűségük mellett kiváló mechanikai tulajdonságokkal bírnak. Szerkezeti alkalmazásoknál a térhálós gyantarendszereket részesítik előnyben, amelyek nagy ellenállást mutatnak hővel és környezeti hatásokkal szemben. Azonban irreverzibilis térhálósodásuk miatt ezek a kompozitok nehezen újrahasznosíthatók. A dinamikusan átrendeződő kettős kötések, például a vitrimer rendszerek, lehetőséget nyújtanak a javításra és újrafeldolgozásra, mivel magas hőmérsékleten képesek a kötések újrarendeződésére az eredeti hálózat megtartásával [1].
Fém szerkezetekhez képest hátrányt jelent azonban, hogy a kompozitok mátrixát általában gyúlékony szerves gyanta alkotja, ami biztonságtechnikai szempontból korlátozza az alkalmazásukat bizonyos felhasználási területeken. Korábbi munkám a vitrimer mátrix égésgátlására ammónium-polifoszfát (APP), rezorcin-bisz(difenil-foszfát) (RDP) és TEDAP reaktív foszfortartalmú égésgátlót alkalmaztam [2]. Ebben a dolgozatban a korábbi munkára alapozva égésgátló vitrimer bevonatokat fejlesztettem APP felhasználsával, amelyeket szénszállal erősített referencia és RDP-vel égésgátolt vitrimer mátrixú kompozitokra vittem fel. A kompozitok éghetőségét tömegveszteségen alapuló kalorimetria (MLC) segítségével vizsgáltam, a mechanikai tulajdonságokat pedig dinamikus mechanikai analízissel (DMA) és szakító vizsgálatokkal állapítottam meg. A tömegcsökkenésen alapuló kalorimetriás (MLC) mérés eredményei bíztatóak: az égés során a maximális hőkibocsátás vitrimer mátrix esetén eredetileg 841 kW/m2, vitrimer kompozit esetén 289 kW/m2, majd bevonatolt égésgátolt vitrimer kompozit esetén 126 kW/m2-re csökkent. Az éghetőségi, és mechanikai eredmények alapján elmondható, hogy a vizsgált vitrimer egy könnyen újrahasznosítható alternatívája lehet az epoxigyanta rendszereknek.

